กฎหลัก ห้ามรักเธอ

***กฎหลัก...ห้ามรักเธอ*** () เป็นละครโทรทัศน์ไทยแนวหญิงรักหญิงที่กำลังออกอากาศ นำแสดงโดยทิพนารี วีรวัฒโนดม, รชานันท์ มหาวรรณ์, พรรษา วอสเบียน, ภัทรานิษฐ์ ลิ้มปติยากร, เบญญาภา จีนประสม และรัตนวดี วงศ์ทอง

กำกับโดยทิชากร ภูเขาทอง และผลิตโดยจีเอ็มเอ็มทีวีร่วมกับมุงดู สตูดิโอ โดยละครเรื่องนี้ได้รับการประกาศให้เป็นหนึ่งในผลงานละครโทรทัศน์ของจีเอ็มเอ็มทีวีสำหรับปี พ.ศ. 2568 ในงาน “GMMTV2025: Riding the Wave” เมื่อวันที่ 26 พฤศจิกายน พ.ศ. 2567 ละครเรื่องนี้มีฉบับไม่ตัดต่อให้รับชมได้ทางอ้ายฉีอี้ และทางช่องยูทูบอย่างเป็นทางการของจีเอ็มเอ็มทีวี ออกอากาศครั้งแรกทางอ้ายฉีอี้, จีเอ็มเอ็ม 25 และยูทูบ เมื่อวันที่ 9 มีนาคม พ.ศ. 2569 โดยออกอากาศทุกวันจันทร์ เวลา 20:30 น. (เวลามาตรฐานไทย)

## เนื้อเรื่องย่อ
เบื้องหลังแสงสีอันเจิดจ้าของโลกแฟชั่น คือความรัก ความลับ และความสัมพันธ์อันซับซ้อนที่เต็มไปด้วยความวุ่นวายและความยุ่งเหยิง พริม (ทิพนารี วีรวัฒโนดม) ผู้กำกับมากความสามารถ ต้องเผชิญกับโชคชะตาเล่นตลก เมื่อเธอจำเป็นต้องกลับมาทำงานร่วมกับ แบมบี้ (รชานันท์ มหาวรรณ์) อดีตคนรักที่หายตัวไปโดยไม่กล่าวคำลา ครั้งนี้ แบมบี้กลับมาพร้อมกับคำขอเป็นเพื่อน แต่คำถามยังคงอยู่ว่า คนสองคนจะเป็น “แค่เพื่อน” กันได้จริงหรือไม่ เมื่อยังต้องนอนเตียงเดียวกัน ขณะที่พริมกำลังรับมือกับรักครั้งเก่า ชาช่า (พรรษา วอสเบียน) นางแบบระดับแนวหน้า ผู้มั่นใจในตัวเอง กลับซ่อนด้านที่เปราะบางไว้ และถูกดึงดูดเข้าหา กอหญ้า (ภัทรานิษฐ์ ลิ้มปติยากร) สไตลิสต์ผู้เล่นตัวที่ทำให้เธอต้องตามไล่มากกว่าที่เคยเจอมา และยิ่งถูกปฏิเสธมากเท่าใด ความปรารถนาของเธอก็ยิ่งลุกโชนมากขึ้นในทุกครั้งที่ได้พบกัน ในขณะเดียวกัน มิน (เบญญาภา จีนประสม) โปรดิวเซอร์ที่แบกรับภาระจากชีวิตและความคาดหวัง ต้องยืนอยู่บนทางแยกระหว่างการแต่งงานกับแฟนที่คบกันมานาน กับการทำตามความฝันของตนเอง จนกระทั่งเธอได้พบกับ แพรว (รัตนวดี วงศ์ทอง) บาร์เทนเดอร์ ผู้ที่ทำให้เธอได้เปิดใจและค้นพบความรักในรูปแบบที่ไม่เคยรู้จักมาก่อน

## นักแสดงและตัวละคร
### นักแสดงหลัก
* ทิพนารี วีรวัฒโนดม รับบท ปรียากร (ปริม)
: เป็นผู้กำกับและช่างภาพมากความสามารถ อีกทั้งยังเป็นผู้ก่อตั้งบริษัทผลิตสื่อและงานแฟชั่น ซึ่งได้ร่วมสร้างขึ้นกับมิน เพื่อนสนิทของเธอ เธอมองความรักว่าเป็นดั่งเขาวงกตที่ไม่อาจหาทางออกได้ เพราะยังคงติดอยู่กับอดีต ไม่สามารถก้าวข้ามผ่านแบมบี้ อดีตคนรักที่หายตัวไปโดยไม่มีคำอธิบาย
* รชานันท์ มหาวรรณ์ รับบท แบมบี้
: ลูกสาวของนักออกแบบแฟชั่นชื่อดังเจ้าของแบรนด์ “Bianca” เธอได้รับการแต่งตั้งให้เป็นผู้จัดการโครงการ (Project Manager) ของแบรนด์ย่อยใหม่ชื่อ “Breakfast & Bed” เธอเป็นอดีตแฟนสาวของพริม ซึ่งเธอทิ้งไปโดยไม่มีเหตุผล และต่อมาได้กลับเข้ามาในชีวิตของพริมอีกครั้งในฐานะลูกค้า เธอยังมีความตั้งใจที่จะกลับมาเชื่อมความสัมพันธ์กับพริมอีกครั้งในฐานะ “เพื่อน”
* พรรษา วอสเบียน รับบท ชาช่า
: นางแบบชื่อดัง เป็นที่รู้จักในด้านความมั่นใจในตนเองและความสมบูรณ์แบบ เธอกลายเป็นแบรนด์แอมบาสเดอร์ให้กับแบรนด์ของแบมบี้ เธอเริ่มให้ความสนใจในตัวกอหญ้า โดยเดินหน้าจีบสไตลิสต์สาวอย่างมั่นใจ และมองทะลุเปลือกนอกที่แข็งกร้าวของกอหญ้า เห็นถึงความโดดเดี่ยวที่ซ่อนอยู่ภายใน
* ภัทรานิษฐ์ ลิ้มปติยากร รับบท กอหญ้า
: สไตลิสต์มืออาชีพมากความสามารถในบริษัทของพริมและมิน ซึ่งเป็นที่รู้จักว่าเป็นคนตัวเล็กแต่ใจใหญ่ และไม่เกรงกลัวนางแบบที่รับมือยาก เธอแอบหลงรักพริมมาเป็นเวลานาน และมุ่งมั่นที่จะไล่ตามความรู้สึกนั้นอย่างไม่ย่อท้อ จนกระทั่งชาช่าเข้ามาในชีวิตและทำให้เธอต้องเผชิญกับความรู้สึกของตนเองอีกครั้ง
* เบญญาภา จีนประสม รับบท มิน
: โปรดิวเซอร์และเจ้าของร่วมของบริษัทที่เธอก่อตั้งขึ้นร่วมกับพริม โดยเธอรับผิดชอบงานด้านธุรกิจเป็นหลัก เธอมีความสัมพันธ์ที่ไม่ราบรื่นกับแฟนหนุ่มของเธอ ในที่สุด เธอได้พบกับแพรว ซึ่งจะเข้ามาเปลี่ยนแปลงชีวิตของเธอให้กลายเป็นสิ่งที่เธอไม่เคยคาดคิดมาก่อน
* รัตนวดี วงศ์ทอง รับบท แพรว
: บาร์เทนเดอร์ในบาร์สำหรับกลุ่มเลสเบี้ยน ซึ่งมีความสามารถด้านการถ่ายภาพอีกด้วย เธอได้พบกับมินที่บาร์ซึ่งเธอทำงานอยู่ และต่อมาได้เข้ามาทำงานในตำแหน่งช่างภาพของบริษัทของพริมและมิน เธอเป็นคนเปิดเผยความรู้สึกของตนเอง และกลายเป็นแรงผลักดันสำคัญที่ทำให้มินสามารถหลุดพ้นจากความสัมพันธ์ที่เป็นพิษของตนเองได้

### นักแสดงสมทบ
* รัตท์ริชา ประภากิติ รับท แอรี่
* อลิสา อินทุสมิต รับบท ญานิน (นิน)
: แม่ของแบมบี้
* มิณฑิตา วัฒนกุล รับบท แอ๊น
: รุ่นพี่คนสนิทของปริมและมิน

### นักแสดงรับเชิญ
* ภัทราภัสร์ โบรัชตะสุวรรณ์ รับบท ใบปอ
: น้องสาวของปริม
* ทสร กลิ่นเนียม รับบท คริส

## อ้างอิง

หมวดหมู่:ละครโทรทัศน์ภาษาไทย
หมวดหมู่:ละครโทรทัศน์ไทยในปี พ.ศ. 2569
หมวดหมู่:ละครโทรทัศน์โดยจีเอ็มเอ็มทีวี
หมวดหมู่:ละครโทรทัศน์ไทยแนวชีวิตที่เกี่ยวข้องกับแอลจีบีทีในคริสต์ทศวรรษ 2020
หมวดหมู่:ละครโทรทัศน์ช่องจีเอ็มเอ็ม 25
หมวดหมู่:ละครโทรทัศน์ไทยในคริสต์ทศวรรษ 2020
หมวดหมู่:ละครโทรทัศน์แนวรักชีวิตไทย
หมวดหมู่:ละครหญิงรักหญิงไทย
หมวดหมู่:ละครโทรทัศน์ที่กำกับโดย ทิชากร ภูเขาทอง